PM DITERIMA MENGHADAP PRESIDEN UAE, BINCANG HUBUNGAN DUA HALA

ABU DHABI: Perdana Menteri Datuk Seri Anwar Ibrahim, yang kini dalam rangka lawatan kerja dua hari ke Emiriah Arab Bersatu (UAE) bermula pada Khamis, telah diterima menghadap Presiden UAE Sheikh Mohamed bin Zayed Al Nahyan di istana presiden di sini.

Anwar, yang tiba di Qasr Al Shati pada 11 pagi, turut mengadakan pertemuan empat mata dengan Pemerintah Abu Dhabi itu.

Kedua-dua pemimpin membincangkan hubungan dua hala serta meneroka peluang untuk menjalin kerjasama selanjutnya yang boleh mempercepat agenda pembangunan lestasi Malaysia dan UAE.

Mereka turut mengkaji kerjasama sedia ada serta membincangkan cara untuk membina hubungan ini terutama dalam bidang ekonomi, perdagangan dan pelaburan, tenaga boleh diperbaharui serta keterjaminan makanan yang memenuhi visi kedua-dua negara ke arah masa depan yang mampan dan makmur.

Pada pertemuan itu, kedua-dua pemimpin turut menekankan kepentingan mempromosi kerjasama ke arah mewujudkan perkongsian ekonomi yang komprehensif di antara Malaysia dan UAE dalam masa terdekat selain perkembangan terkini di peringkat serantau dan antarabangsa serta bertukar-tukar pandangan mengenai pelbagai topik yang mempunyai kepentingan bersama.

Turut hadir Menteri Luar Datuk Seri Dr Zambry Abdul Kadir, Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz serta Duta Besar Malaysia ke UAE Datuk Seri Ahmad Fadil Shamsuddin.

Terdahulu, Anwar yang tiba di sini pada 5 pagi (9 pagi waktu Malaysia) turut mengadakan mesyuarat dengan Menteri Pelaburan UAE Mohamed Hassan Al Suwaidi.

Perdana Menteri juga mengadakan sesi tidak rasmi dengan Pengerusi merangkap Pengarah Urusan Lulu Group International M. A. Yusuff Ali, Pengarah Urusan Pihak Berkuasa Pelaburan Abu Dhabi (ADIA) Sheikh Hamed Zayed Al Nahyan dan Ketua Pegawai Eksekutif Kumpulan Mubadala Khaldoon Al Mubarak.

Anwar turut menghadiri persidangan meja bulat bersama kapten-kapten industri di UAE.

Program hari kedua pada Jumaat menyaksikan Perdana Menteri akan melawat Bandaraya Masdar yang terkenal sebagai bandar lestari terancang pertama di dunia sekali gus menggariskan komitmen Malaysia ke arah pembangunan yang lestari dan penyelesaian tenaga boleh diperbaharui.

Perdana Menteri juga akan melawat Universiti Kecerdasan Buatan Mohamed bin Zayed (MBZUAI) sebelum menunaikan solat Jumaat di Masjid Besar Sheikh Zayed.

Lawatan itu diakhiri dengan ‘Sesi Bersama Rakyat Malaysia’ dan beliau akan bertemu rakyat Malaysia yang menetap di UAE. –AlHijrah Online


COVID-19: WILAYAH PERSEKUTUAN TERUS BERMUNAJAT MALAM INI

KUALA LUMPUR: Agensi-agensi agama Islam di Wilayah Persekutuan meneruskan program Wilayah Persekutuan Bermunajat secara serentak di Kuala Lumpur, Putrajaya dan Labuan malam ini dalam usahanya memohon ke hadrat Allah swt mengangkat wabak COVID-19 dari negara ini.

Program zikir dan munajat yang akan bermula 7.50 malam di masjid, surau dengan penyertaan umat Islam di rumah masing-masing dianjurkan Jabatan Agama Islam Wilayah Pesekutuan (JAWI), Majlis Agama Islam Wilayah Persekutuan (MAIWP) dan Pejabat Mufti Wilayah Persekutuan.

Pelaksanaannya akan membabitkan bacaan zikir dan munajat yang akan diperdengarkan melalui pembesar suara dan kemudiannya diikuti dengan bacaan doa disediakan Pejabat Mufti Wilayah Persekutuan.

Anak-anak kariah terbabit boleh duduk di rumah dan mengikuti zikir dan munajat imam-imam di masjid dan surau, selain boleh mengikuti siaran Facebook Live Masjid Wilayah Persekutuan dan Masjid Asy-Syakirin KLCC.

Program Wilayah Persekutuan Bermunajat ini bermula pada 2 April lalu diteruskan malam ini dan 7, 9 dan 13 April ini sebelum Perintah Kawalan Pergerakan (PKP) tamat pada 14 April depan.

Kerajaan Malaysia kini menguatkuasakan PKP sejak 18 Mac lalu dalam usaha mengekang penularan wabak COVID-19 di negara ini. – AlHijrah Online


RUU Guaman Syarie angkat profesion guaman syarie

KUALA LUMPUR – Rang Undang-Undang Profesion Guaman Syarie (Wilayah Persekutuan)
2019 yang dibentangkan kali pertama Selasa lalu merupakan satu langkah penting
ke arah meningkatkan profesionalisme guaman syarie negara ini.

Pengerusi IKRAM Legal,  Marwan
Abdullah menegaskan,  peranan guaman
syarie selaku profesion yang penting membantu Mahkamah Syariah memberikan
keadilan berasaskan syariah,  ia
sepatutnya sudah lama diiktiraf di sisi undang-undang.

“IKRAM Legal percaya kualiti peguam syarie akan lebih meningkat
sekaligus mengangkat martabat institusi kehakiman Syariah dan memberikan
keyakinan rakyat kepadanya khususnya dengan kewujudan peruntukan-peruntukan
berkenaan Lembaga Kelayakan Profesion Guaman Syarie, penubuhan Badan Peguam
Syarie dan Majlis Peguam Syarie yang tidak ada sebelum ini,”  kata
Marwan dalam satu kenyataan semalam.

Selasa lalu Menteri di Jabatan Perdana Menteri Datuk Seri Dr Mujahid
Yusof telah membentangkan RUU Guaman Syarie 2019 untuk bacaan kali pertama. RUU
itu akan menjadi undang-undang mentadbir dan menyelia profesion guaman syarie
khususnya di Wilayah Persekutuan.

Marwan yakin dengan tergubalnya RUU Guaman Syarie ini, profesion guaman
syarie akan mempunyai undang-undang khusus bagi mengawal selia amalan profesion
guaman syarie sepertimana profesion guaman sivil yang telah terlebih dahulu
mempunyai Akta Profesion Undang-Undang 1976.

Beliau berharap RUU Guaman Syarie ini dapat dibahaskan dengan lancar
semasa sesi perbahasan di Parlimen dan seterusnya diterima menjadi
undang-undang ke arah memberi nafas baru kepada profesion guaman syarie dan
institusi kehakiman Syariah dalam negara ini.

Untuk jangka masa panjang Marwan percaya RUU Guaman Syarie ini akan menjadi
pembuka jalan ke arah penyeragaman dan penyelarasan undang-undang Syariah
antara negeri-negeri.


YADIM CIPTA NAMA DALAM MALAYSIA BOOK OF RECORDS MELALUI TAZKIRAH 24 JAM

KUALA LUMPUR: Yayasan Dakwah Islamiah Malaysia (YADIM) menempa nama dalam Malaysia Book Of Records selepas kejayaan menganjurkan tazkirah 24 jam yang diiktiraf sebagai “Longest Non Stop Live Broadcasting Islamic Talk”.

Program terbabit dibuat sempena Sambutan Maulidur Rasul 1443h yang menjadi sebahagian daripada pengisian kepada Program Bulan Dakwah 2.0 YADIM.

Program yang bermula jam 9 malam 18 Oktober sehingga 10 malam 19 Oktober 2021 ini melibatkan seramai 24 penceramah dari dalam dan luar negara.

Tazkirah 24 jam itu turut membedah buku Sirah Nabawiyah terbitan YADIM yang diterjemah daripada kitab yang terkenal iaitu Al Raheeq Al Makhtum karangan Syeikh Saffiyu Al Rahman Al Mubarakfuri.

Kitab tersebut dipilih kerana ia adalah salah satu daripada sumber rujukan kontemporari terbaik dalam mengkisahkan perjalanan hidup junjungan besar Nabi Muhammad S.A.W.

Ia telah menarik seramai 44,893 penonton secara fizikal dan maya dengan jumlah tontonan secara langsung melebihi 500 orang bagi setiap masa. –AlHijrah Online


KERAJAAN NEGERI FOKUS BERI INFORMASI PENJAGAAN MAKANAN, PERGIGIAN KEPADA ORANG ASLI

KUALA KRAI: Kerajaan Negeri Kelantan memberikan tumpuan terhadap pemakluman informasi kesihatan kepada masyarakat Orang Asli dari semasa ke semasa dalam usaha melahirkan penduduk yang mengamalkan budaya hidup sihat termasuk penjagaan makanan dan kesihatan pergigian.

Pengerusi Jawatankuasa Kerajaan Tempatan, Perumahan, Kesihatan dan Alam Sekitar Negeri Kelantan Hilmi Abdullah berkata antara program yang diatur ke arah usaha itu ialah Program Jelajah Agenda Nasional (ANMS) ke Pos Gob, Gua Musang yang menjadi platform bagi menjayakan agenda Malaysia Sihat 2030.

“Informasi mengenai penjagaan makanan dan kesihatan pergigian penting memandangkan Orang Asli kebanyakannya mengalami kekurangan nutrisi serta mudah dijangkiti penyakit terutama melibatkan bawaan vektor seperti tikus dan lalat.

“Sebagai usaha membantu golongan ini dari segi kesihatan, pemeriksaan dan pemberian ubat-ubatan turut dilakukan melalui lawatan secara berperingkat,” katanya.

Beliau berkata demikian kepada Bernama selepas Majlis Pelepasan Peserta Jelajah Agenda Nasional Malaysia Sihat dan Penubuhan MyCHAMPION Dalam Kalangan Orang Asli Pos Gob di Dataran Cintawangsa Kuala Krai di sini hari ini.

Hilmi berkata program ANMS itu adalah sebahagian daripada komitmen kerajaan negeri dengan kerjasama Jabatan Kesihatan Negeri Kelantan (JKNK) bagi melahirkan masyarakat yang mengamalkan budaya sihat dalam kalangan Orang Asli.

Menurutnya, program itu juga turut menubuhkan MyCHAMPION dalam kalangan masyarakat Orang Asli Pos Gob sebagai ejen kesihatan untuk menyebarkan maklumat kepada komuniti setempat berkaitan isu-isu kesihatan dan sosial.

“MyCHAMPION ialah satu program untuk kita lantik duta (sukarelawan) Orang Asli supaya mereka cakna terhadap keperluan menjaga kesihatan.

“Kita mahu melahirkan rakyat hidup sihat pada 2030 selari dengan agenda kerajaan Persekutuan iaitu Malaysia Sihat 2030,” katanya.

— AlHijrah Online


ANWAR ADAKAN PERTEMUAN SECARA MAYA DENGAN ELON MUSK ESOK

PUTRAJAYA: Perdana Menteri, Datuk Seri Anwar Ibrahim dijadual mengadakan pertemuan secara maya dengan Ketua Pegawai Eksekutif Tesla, Elon Musk, esok 14 Julai.

Ketika ditanya pemberita mengenai pertemuan itu, Anwar membalas dengan jawapan ‘esok’.

Beliau berkata demikian selepas sesi dialog bersama agensi penguatkuasaan di Pusat Konvensyen Antarabangsa Putrajaya di sini, pada Khamis.

Anwar pertama kali memaklumkan perkara itu pada Jumaat minggu lepas dengan berkata beliau akan bertemu dengan Musk minggu ini bagi meneroka cara untuk syarikat kenderaan elektrik utama itu menambah pelaburan di Malaysia.

Pada 1 Mac, 2023 Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata kementeriannya telah meluluskan permohonan Tesla untuk mengimport kenderaan bateri elektrik (BEV) ke Malaysia.

Beliau berkata Tesla akan membuka sebuah ibu pejabat di Malaysia selain memperkenalkan pusat servis dan mewujudkan rangkaian pengecas Supercharger.

Pada masa ini, pusat servis rasmi Tesla yang terdekat terletak di Singapura dan pemilik daripada program pajakan Greentech menghantar kenderaan mereka ke Hong Kong untuk kerja-kerja utama.

Sementara itu, ahli ekonomi yakin pertemuan antara Musk yang juga Pengasas Tesla dengan Anwar akan mewujudkan reaksi rantaian dalam usaha negara menjadi hab kenderaan elektrik (EV) di rantau ini.

Profesor Ekonomi Universiti Sunway, Dr Yeah Kim Leng berkata perbincangan yang membuahkan hasil antara syarikat EV global dan pemimpin Malaysia itu juga akan membawa komitmen seterusnya yang boleh memberi manfaat kepada ekonomi Malaysia secara amnya. — AlHijrah Online


KORBAN KORONAVIRUS MENINGKAT 812 ORANG

BEIJING: Jumlah kematian akibat wabak novel koronavirus di China terus menunjukkan peningkatan dengan 812 kes dilaporkan, memetik Suruhanjaya Kesihatan Negara (NHC) pada Sabtu lapor agensi berita Anadolu.

Dalam tempoh 24 jam lalu, sebanyak 37,198 kes disahkan dan 89 orang meninggal dunia manakala lebih 2,600 kes baharu.

Jumlah mereka yang diletakkan di bawah pemerhatian perubatan meningkat kepada 188,183 dan yang dijangkiti berjumlah 28,942.

Di Hong Kong pula seramai 26 orang disahkan dijangkiti virus maut itu manakala di Macau sepuluh orang.

Novel koronavirus  yang mula dikesan di bandar raya Wuhan dikatakan merebak kepada manusia daripada haiwan, terutama kelawar.

Selain China, virus itu telah merebak ke lebih 20 negara, termasuk Amerika Syarikat, United Kingdom, Singapura, Perancis, Rusia, Sepanyol dan India.

Banyak negara telah membawa pulang warganya yang berada di Wuhan –  dan kawasan lain di China yang terjejas, dan mengasingkan mereka.

Pertubuhan Kesihatan Sedunia (WHO) turut mengisytiharkan darurat kecemasan global. — BERNAMA


PRU-15: DUA LELAKI DITAHAN UGUT WARTAWAN BUAT LIPUTAN

SEREMBAN: Dua lelaki ditahan selepas disyaki mengugut sekumpulan wartawan yang membuat liputan kempen seorang calon sebuah parti yang bertanding pada Pilihan Raya Umum ke-15 (PRU-15) di sebuah restoran di sini, semalam.

Ketua Polis Negeri Sembilan DCP Ahmad Dzaffir Mohd Yussof berkata kedua-dua suspek berusia lingkungan 30 hingga 40 tahun itu ditahan di Taman Seremban Selatan selepas polis menerima laporan kira-kira pukul 11.50 malam.

“Kedua-dua mereka dipercayai berada dalam keadaan mabuk dan mengugut wartawan untuk tidak membuat liputan media di situ. Seorang wartawan ditolak, dibaling dengan gelas, botol arak dan kasut.

“Kes disiasat di bawah Seksyen 506 Kanun Keseksaan iaitu membuat ugutan jenayah,” katanya dalam kenyataan hari ini.

Beliau menasihatkan masyarakat supaya memberi kerjasama kepada wakil parti yang berkempen dan media membuat liputan dalam memastikan suasana pilihan raya berjalan lancar dan harmoni.

Jelasnya, tindakan tegas tanpa kompromi akan diambil ke atas mana-mana individu yang sengaja mengugat ketenteraman dan keselamatan awam.

Terdahulu, calon parti berkenaan meluahkan rasa kesal dengan perbuatan individu terbabit yang cuba menimbulkan kekacauan sehingga mencemarkan suasana kempen yang sepatutnya diadakan dalam keadaan aman.

Beliau berkata penyokong mana-mana parti politik perlu berfikiran terbuka dan matang sepanjang tempoh berkempen dan tidak melakukan perkara di luar batasan.–AlHijrah Online


KES BELLA: SITI BAINUN JERIT, MARAH – SAKSI

KUALA LUMPUR: Seorang saksi memberitahu Mahkamah Sesyen hari ini bahawa pengasas Rumah Bonda, Siti Bainun Ahd Razali pernah menjerit dengan nada marah menyoal siapa yang memberi air kepada remaja perempuan sindrom down yang dikenali sebagai Bella semasa berada di sebuah kondominium di Wangsa Maju di sini.

Pegawai Penyelidik Undang-Undang di sebuah firma guaman, Suhana Zam, 40, bagaimanapun berkata, selepas mengetahui Haiza yang merupakan kakak angkatnya (Suhana) memberikan air kepada Bella, Siti Bainun terus merendahkan nada suaranya pada kejadian 14 Jun 2021.

“Ketika itu Yasmin (Yasmin Nahar Mahmood iaitu saksi pendakwaan kelima) pergi ke arah Bainun dan memberitahu ada orang bagi air kepada Bella. Tiba-tiba Bainun jerit sangat kuat dan bertanya, siapa bagi kepada Bella dengan nada marah.

“Saya dan beberapa penghuni kondominium lain sangat terkejut. Kemudian Kak Haiza beritahu dia yang memberi air kepada Bella.

“Kak Haiza kemudian bertanya apa masalahnya dan Siti Bainun kemudian menjawab ‘oh akak ke yang bagi, bukan apa Bella ini kalau minum dia suka kencing. Kak Haiza kemudian menjawab memang lah kalau minum akan kencing,” katanya semasa pemeriksaan utama oleh Timbalan Pendakwa Raya Nor Azizah Mohamad pada perbicaraan kes Siti Bainun.

Ketika disoal balas peguam Mohammad Farhan Maaruf berhubung kelibat yang dilihat pada tengah malam di tepi peti sejuk ketika Suhana membuat kerja-kerja pejabat di kondominium, tahun lepas, saksi itu berkata kelibat itu adalah Bella dan bukannya hantu.

Ditanya peguam itu sama ada beliau tidak takut melihat susuk tubuh berdiri di hadapan peti sejuk dalam keadaan tidak bergerak pada waktu tengah malam,  saksi pendakwaan kelapan itu menjawab; “tidak takut”.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung Khamis ini.–AlHijrah Online


PEMEGANG KAD PELARIAN UNCHR DIHUKUM PENJARA KERANA MENCURI

KUALA LUMPUR, 8 Jun – Gara-gara mencuri pelbagai jenis barangan di sebuah kompleks beli-belah, seorang suri rumah warga Myanmar yang juga pemegang kad Suruhanjaya Tinggi Pertubuhan Bangsa Bersatu Bagi Pelarian (UNCHR) dihukum sehari penjara dan didenda RM2,100 oleh Mahkamah Majistret di sini, hari ini.

Majistret Siti Radziah Kamarudin juga memerintahkan Nan Khine Khine Tite, 40, menjalani hukuman penjara selama tiga bulan sekiranya gagal membayar denda. Mahkamah menjatuhkan hukuman itu ke atas tertuduh selepas dia mengaku bersalah mencuri 17 jenis barang keperluan harian bernilai RM1,010.64 milik Aeon Mid Valley, di sini pada 3.30 petang 27 Mei lepas.

Dia didakwa mengikut Seksyen 380 Kanun Keseksaan yang membawa hukuman penjara maksimum 10 tahun atau denda dan bagi kesalahan kedua atau kemudian hendaklah dihukum dengan penjara dan boleh juga dikenakan denda atau sebat.

Terdahulu, Timbalan Pendakwa Raya Nor Diana Nor Azwa memohon mahkamah menjatuhkan hukuman setimpal dengan mengambil kira faktor kepentingan awam supaya dapat memberi pengajaran kepada tertuduh.

Nan Khine yang tidak diwakili peguam merayu dikenakan hukuman ringan dengan alasan dia menjaga suami yang terlibat dalam kemalangan.

Di mahkamah sama, seorang pengurus syarikat dan seorang tukang cuci didenda masing-masing RM900 dan RM1,000 setelah mengaku bersalah melakukan gaduh gempar di tempat awam di kedai serbaneka V-Mart, Jalan Pudu, pada jam 1.35 pagi, 25 Mei lalu.

Majistret Siti Radziah juga memerintahkan Foo Sai Boon, 45, yang merupakan pengurus kedai serbaneka V-Mart dan Minto Pradhan, warga Bangladesh yang bekerja sebagai tukang cuci di kedai itu menjalani hukuman penjara satu bulan sekiranya gagal membayar denda.

Kedua-dua tertuduh didakwa di bawah Seksyen 160 Kanun Keseksaan yang membawa hukuman penjara maksimum enam bulan atau denda maksimum RM1,000 atau kedua-duanya.

Terdahulu, Timbalan Pendakwa Raya Nor Diana Nor Azwa memohon mahkamah menjatuhkan hukuman setimpal dengan mengambil kira faktor keselamatan awam dan memberi pengajaran kepada kedua-dua tertuduh. Foo yang tidak diwakili peguam merayu dikenakan denda yang ringan dengan alasan dia memukul Minto kerana dia telah diganggu oleh lelaki itu manakala Minto yang juga tidak diwakili peguam tidak mengemukakan sebarang rayuan.

BERNAMA


BERPULUH-PULUH RIBU TERKORBAN LEWAT LAKSANA ZON SELAMAT DI SYRIA: ERDOGAN

WASHINGTON: Berpuluh-puluh ribu orang telah terkorban kerana zon selamat tidak dapat dilaksanakan dengan cepat di utara Syria, lapor agensi berita Turki Anadolu memetik kenyataan Presiden Recep Tayyip Erdogan pada Rabu.

Erdogan membuat kenyataan itu semasa sidang akhbar bersama dengan Presiden Amerika Syarikat Donald Trump selepas mesyuarat dua hala empat jam yang turut membabitkan senator Republikan.

Turki telah melancarkan Operasi Peace Spring pada 9 Okt bagi menghapuskan pejuang Unit Perlindungan Rakyat (YPG) dan Parti Pekerja-Pekerja Kurdistan (PKK) dari utara Syria di timur Sungai Euphrates dalam usaha menjamin keselamatan sempadan Turki, membantu kepulangan selamat pelarian Syria dan memastikan integriti wilayah Syria.

Pada 17 Okt, AS dan Turki telah mencapai kata sepakat untuk menghentikan seketika operasi itu bagi membolehkan pejuang YPG/PKK berundur dari zon selamat yang dirancang, di mana Ankara mahu menempatkan berjuta-juta pelarian Syria yang dilindunginya ketika ini.

Turki pertama kali meminta penubuhan zon selamat itu dalam satu mesyuarat G20 di Antalya pada 2015.

Erdogan berkata semasa operasi itu, Turki berjaya menjamin kepulangan selamat sejumlah 365,000 rakyat Syria ke Jarablus, sebuah pekan di utara semapadan yang dibersihkan semasa operasi tersebut.

Erdogan mengulangi bahawa Turki “tiada masalah dengan puak Kurdish” dan hanya mempunyai isu dengan organisasi pengganas.

Mengulas perjuangan menentang Daesh, Trump berkata Turki banyak membantu dalam usaha itu selepas memberkas semula semua militan Daesh yang memboloskan diri dari penjara yang dikuasai YPG/PKK.

Erdogan berkata “Turki dan AS boleh bekerjasama untuk membawa keamanan dan kestabilan kepada Syria dan memusnahkan sepenuhnya” organisasi pengganas Daesh.

Dalam kempen keganasan selama lebih 30 tahun terhadap Turki, PKK bertanggungjawab atas kematian 40,000 orang termasuk wanita, kanak-kanak dan bayi. — BERNAMA


LEBIH 120 MOTOSIKAL DITAHAN LIBATKAN PESERTA RXZ MEMBERS 5.0

KUALA NERUS: Lebih 120 buah motosikal melibatkan peserta RXZ Members 5.0 di Gong Badak, di sini, ditahan atas pelbagai kesalahan hasil operasi bersepadu dijalankan pihak berkuasa.

Ketua Polis Terengganu Datuk Mazli Mazlan berkata, operasi sekatan jalan raya dan rondaan di sekitar negeri itu dibuat melibatkan Jabatan Siasatan dan Penguatkuasaan Trafik (JSPT) serta Jabatan Pengangkutan Jalan (JPJ) Terengganu.

Operasi dilakukan susulan aduan orang ramai berkenaan tindakan segelintir peserta yang menunggang motosikal secara berbahaya dan berlumba sehingga menimbulkan suasana bingit dan tidak selesa kepada penduduk khususnya yang tinggal berhampiran jalan.

“Kami masih melakukan proses dokumentasi dan setakat ini lebih 100 motosikal ditahan dan saman akan dikeluarkan mengikut kesalahan.

“Operasi akan diteruskan sehingga tamat program dan kita percaya lebih banyak motosikal akan ditahan.

“Bagi motosikal yang disita, pemilik perlu mengubah keadaan struktur kenderaan kepada asal kerana sebahagian besar yang disita diubahsuai,” katanya seperti dilapor Berita Harian.

Pelbagai kesalahan dikesan antaranya tidak memiliki lesen memandu, kesalahan membabitkan ubah suai kenderaan serta motosikal tidak dipasang brek.

Mazli berkata peserta program itu perlu mematuhi undang-undang jalan raya serta mengutamakan keselesaan rakyat negeri itu.

“Kita percaya ada peserta datang ke program berkenaan menggunakan laluan tikus menyebabkan mereka ‘terlepas’ daripada sekatan.

“Apabila berkumpul baharu kita nampak banyak motosikal yang tidak lengkap dan diubah suai,” katanya.—AlHijrah Online


MENTERI, AKTIVIS, PENGGIAT SENI WARNAI PRU-15 DI SELANGOR

SHAH ALAM: Selain tokoh berstatus menteri, kemunculan aktivis masyarakat serta penggiat seni tempatan sebagai calon adalah antara yang mewarnai landskap Pilihan Raya Umum ke-15 (PRU15) di Selangor.

Antara yang menjadi tumpuan adalah kehadiran Menteri Kesihatan Khairy Jamaluddin yang sebelum ini menyandang kerusi Parlimen Rembau di Negeri Sembilan untuk mewakili Barisan Nasional (BN) di kerusi Parlimen Sungai Buloh, Selangor.

Turut menjadi tumpuan adalah penampilan sulung Menteri Kewangan Tengku Datuk Seri Zafrul Tengku Abdul Aziz, yang mempunyai latar belakang perbankan dan korporat, dalam gelanggang politik secara rasmi apabila mewakili BN di kerusi Kuala Selangor.

Antara saingan beliau adalah Menteri Kesihatan Datuk Seri Dr Dzulkefly Ahmad ketika kerajaan Pakatan Harapan (PH) yang juga penyandang kerusi Parlimen Kuala Selangor itu.

Aktivis yang banyak mengetengahkan isu jalan berlubang iaitu pengasas Ikatan Silaturahim Brotherhood Azlan Sani Zawawi atau lebih  dikenali sebagai Lando turun ke gelanggang politik apabila bertanding di kerusi Tanjong Karang mewakili Pejuang.

Aktivis masyarakat Kuan Chee Heng atau lebih dikenali sebagai Uncle Kentang mencuba nasib pada PRU15 di Parlimen Puchong sebagai calon bebas. Kuan pernah bertanding pada Pilihan Raya Kecil Dewan Undangan Negeri (DUN) Semenyih pada 2019.

Turut menarik perhatian adalah kemunculan penggiat seni seperti pelakon Datuk Seri Eizlan Yusof atau nama sebenarnya Datuk Seri Idris Md Yusof sebagai calon Pejuang di kerusi Parlimen Sabak Bernam, dan penerbit filem tempatan S. Surendhar yang bertanding atas tiket bebas di Parlimen Kota Raja.

Parlimen Gombak adalah antara kerusi tumpuan di Selangor melibatkan Menteri Kanan Perdagangan Antarabangsa dan Industri Datuk Seri Mohamed Azmin Ali (Perikatan Nasional) untuk mempertahankan kerusinya, yang antara pencabarnya adalah Menteri Besar Selangor Datuk Seri Amirudin Shari yang mewakili PH, selain Datuk Megat Zulkarnain Omardin (BN), Datuk Dr Aziz Jamaludin Mhd Tahir (Pejuang) dan calon bebas Zulkifli Ahmad.

Penyandang kerusi Parlimen Ampang Datuk Zuraida Kamaruddin dari Parti Bangsa Malaysia (PBM) yang juga Menteri Perusahaan Perladangan dan Komoditi pula akan terlibat dalam saingan sembilan penjuru, yang juga kerusi teramai ditandingi di kawasan Parlimen Selangor.

PRU15 di Selangor turut melibatkan saingan lapan penjuru di tiga kerusi Parlimen; tujuh penjuru (tiga kerusi); enam penjuru (empat kerusi; lima penjuru (tiga kerusi), empat penjuru (lima kerusi) dan tiga penjuru di dua kerusi.

Suruhanjaya Pilihan Raya (SPR) menetapkan 19 Nov sebagai tarikh pengundian manakala pengundian awal pada 15 Nov. –AlHijrah Online


ISRAEL ANCAM OPERASI BERSEKALA BESAR KE ATAS GAZA

Perdana Menteri Israel, Benjamin Netanyahu dan panglima tenteranya, Aviv Kokhavi mengumumkan yang rejim zionis itu kini memulakan operasi “berskala besar” ke atas wilayah Gaza.

Portal Palestine Post 24 melaporkan pengumuman itu dibuat empat jam selepas rejim Israel membunuh ketua kumpulan Jihad Islam, Bahaa Abul-Ata, yang ketika itu bersama isteri dan anaknya di apartment mereka di timur Gaza City subuh tadi.

Isterinya dilaporkan turut terbunuh.

Susulan pembunuhan pemimpin Jihad Islam itu, kumpulan pejuang Palestin melancarkan roket buatan sendiri ke arah penempatan Israel berdekatan sempadan timur Gaza, yang dikepung rejim sejak 13 tahun lalu.

“Kami memutuskan untuk membunuh Abul-Ata 10 hari lalu,” kata Netanyahu dipetik portal berita itu.

Perdana Menteri Israel itu mendakwa Abul-Ata bertanggungjawab melancarkan roket ke arah Israel.

Rejim zionis juga melancarkan serangan udara bertalu-talu ke atas Gaza.

Kokhavi pula dilaporkan berkata Abul-Ata bertanggungjawab mengarahkan serangan ke atas Israel sebelum ini.

“Kami bersedia meningkatkan serangan di darat, laut dan udara,” kata Kokhavi.

Setakat ini, Kementerian Kesihatan Palestin melaporkan sekurang-kurangnya empat maut dan 25 cedera sejak rejim zionis Israel memulakan serangan ke atas Gaza hari ini.

Sehingga artikel ini ditulis, grup aktivis Palestin pula melaporkan angka kematian mencecah lima orang dan lebih 30 cedera dengan pengeboman rejim masih belum tamat. — AlHijrah Online/Syed Azwan Syed Ali


BAPA SAUDARA TETAK KANAK-KANAK PEREMPUAN HINGGA MAUT

KUALA SELANGOR: Seorang kanak-kanak perempuan maut selepas ditetak bapa saudaranya dalam kejadian di sebuah rumah di Kampung Parit Mahang, di sini hari ini.

Menurut saksi yang merupakan penduduk di kawasan tersebut, kejadian yang berlaku kira-kira jam 12 tengah hari tadi berpunca daripada pertengkaran antara ahli keluarga tersebut.

“Bagaimanapun pergaduhan itu berjaya dileraikan seorang ahli keluarga yang datang ke rumah berkenaan selepas menerima panggilan telefon.

“Suspek berusia 20-an dikatakan keluar dari rumah berkenaan. Namun tidak lama kemudian suspek memasuki sebuah lagi rumah berhampiran dihuni adik iparnya.

“Dia kemudian menggunakan parang panjang untuk menyerang adik iparnya itu. Bagaimanapun parang panjang yang dilibas itu sebaliknya mengenai kepala kanak-kanak itu,” katanya.

Lapor Harian Metro, suspek sekali lagi cuba menetak adik iparnya namun berjaya ditahan ahli keluarga itu.

“Susulan itu mereka segera menghubungi polis sebelum penjenayah itu dapat ditahan tidak lama kemudian. Tidak dapat dipastikan sama ada penjenayah itu terbabit dengan aktiviti dadah,” katanya.

Memetik Sinar Harian, Ketua Polis Daerah Kuala Selangor, Supt Ramli Kasa berkata polis masih menjalankan siasatan berhubung kejadian tersebut.

“Maklumat lanjut akan dimaklumkan selepas siasatan dijalankan. Kes disiasat mengikut Seksyen 302 Kanun Keseksaan,” katanya.

Tindakan kejam suspek yang juga dipercayai penagih dadah itu turut tular di media sosial hari ini.—AlHijrah Online


TRAGEDI ITTIFAQIYAH: NASIB REMAJA DITUDUH BUNUH BAKAL DIKETAHUI ESOK

BERNAMA

Seorang remaja lelaki yang didakwa membunuh 23 individu dalam kebakaran di  Pusat Tahfiz Darul Quran Ittifaqiyah hampir tiga tahun lalu akan mengetahui nasibnya esok, sama ada dia akan melangkah keluar dari mahkamah sebagai seorang yang bebas atau bersalah seperti yang dituduh.

Hakim Mahkamah Tinggi Datuk Azman Abdullah dijadualkan membuat keputusan itu pada 2.30 petang.

Pihak pembelaan mengakhiri kes mereka pada 19 Jun lalu selepas memanggil enam saksi.

Pada 28 Jan 2020, Azman memerintahkan remaja itu yang berusia 16 tahun ketika didakwa melakukan kesalahan berkenaan, membela diri selepas mendapati pendakwaan berjaya membuktikan kes prima facie terhadap tertuduh yang kini berusia 19 tahun.

Mahkamah bagaimanapun  melepas dan membebaskan seorang lagi individu yang seusia remaja itu, yang dituduh bersama-samanya tanpa dipanggil membela diri.

Pada awalnya kedua-dua mereka dituduh secara bersama atas kesalahan membunuh namun pertuduhan tersebut dipinda susulan keputusan pada akhir kes pendakwaan.

Menurut pertuduhan yang dipinda, remaja itu bersama seseorang yang tidak dicamkan, dituduh membunuh dan menyebabkan kematian 23 penghuni pusat tahfiz beralamat di Jalan Keramat Hujung, Kampung Datuk Keramat, Wangsa Maju, di sini antara 4.15 pagi dan 6.45 pagi, pada 14 Sept 2017.

Dia didakwa dengan 23 pertuduhan, masing-masing menurut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.

Bagaimanapun, Seksyen 97(1)  Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.

Seksyen 94 akta sama memberi kuasa kepada mahkamah untuk memerintahkan ibu bapa atau penjaga dikenakan denda atau pampasan.

Pendakwaan dikendalikan oleh Timbalan Pendakwa Raya Julia Ibrahim sementara tertuduh diwakili peguam Haijan Omar.

Seramai 71 saksi memberi keterangan semasa peringkat pendakwaan yang bermula pada 30 Mei 2018.

Antaranya ialah Pengarah (Bahagian Keselamatan Kebakaran) Jabatan Bomba dan Penyelamat Malaysia (JPBM)  Putrajaya Edwin Galan Teruki yang memberitahu mahkamah injap dua tangki gas yang ditemukan di lokasi kebakaran di pusat tahfiz tersebut telah ditebuk.

Seorang lagi saksi, pegawai sains di Makmal Siasatan Kebakaran JPBM Kuala Lumpur Yusnita Osman berkata kesan petrol ditemukan pada sampel yang diambil daripada bangunan yang terbabit dalam kebakaran.

Sementara itu, remaja berkenaan dalam pembelaannya menafikan berada di perkarangan tahfiz ketika kejadian.

Seorang lagi saksi pembelaan, remaja berusia 19 tahun, memberitahu Mahkamah Tinggi yang dia bersama-sama tertuduh serta rakan-rakan lain menghisap ganja sebelum kebakaran berlaku.

Saksi pembelaan ketiga itu berkata enam rakannya termasuk tertuduh, datang ke rumahnya dan mereka kemudian menunggang motosikal ke sebuah pondok di Taman Balak, Datuk Keramat di sini untuk menghisap ganja antara 1 dan 2 pagi pada 14 Sept 2017.

Tragedi menyayat hati itu mengorbankan 21 pelajar dan dua guru yang terperangkap di tingkat tiga asrama pusat tahfiz berkenaan.


MALAYSIA, PALESTIN METERAI EMPAT MOU PERKUKUH HUBUNGAN

NEW YORK: Hubungan akrab antara Malaysia dan Palestin yang terjalin begitu lama diperkukuhkan lagi dengan termeterainya empat memorandum persefahaman (MoU) antara kedua-dua negara di sini pada Jumaat.

Perdana Menteri Datuk Seri Ismail Sabri Yaakob dan Presiden Palestin Mahmoud Abbas menyaksikan majlis menandatangani empat MoU mengenai Penubuhan Mesyuarat Jawatankuasa Bersama, Kerjasama dalam Bidang Kesihatan, Pelancongan dan Hal Ehwal Islam.

Sebelum itu, kedua-dua pemimpin yang berada di kota metropolitan ini untuk menghadiri Perhimpunan Agung Pertubuhan Bangsa Bangsa Bersatu (UNGA) ke-77, mengadakan pertemuan dua hala di hotel penginapan Abbas.

Pada pertemuan selama 30 minit itu, Ismail Sabri mengulangi komitmen Malaysia dalam mendukung perjuangan dan hak Palestin sebagai sebuah negara yang merdeka, berdaulat dengan Baitulmuqaddis sebagai ibu negara.

Perdana Menteri turut mengulangi pendirian Malaysia sejak sekian lama iaitu tidak sama sekali menyokong Israel di mana-mana platform antarabangsa sehingga Palestin mendapat hak mereka sebagai negara berdaulat, proses perdamaian Israel dan Palestin selesai serta penamatan pendudukan Israel di wilayah Palestin.

Bagi mengukuhkan lagi hubungan dua hala, Abbas menjemput Ismail Sabri untuk mengadakan lawatan rasmi ke Palestin bagi melihat sendiri penindasan dan kemusnahan yang dilakukan oleh Israel terhadap wilayah itu dan rakyatnya.

Dalam pertemuan itu, Perdana Menteri mengalu-alukan rakyat Palestin menyambung pelajaran di Malaysia dalam bidang-bidang penting untuk pembangunan semula Palestin.

Sehingga kini, terdapat kira-kira 800 penuntut Palestin di universiti terkemuka di Malaysia yang mengikuti pengajian dalam pelbagai bidang, antaranya teknikal, kejuruteraan serta Pendidikan dan Latihan Teknikal dan Vokasional (TVET).

Di akhir pertemuan itu, Ismail Sabri sekali lagi mengulangi lagi sekali komitmen Malaysia berkaitan isu-isu Palestin dan akan sentiasa memastikan ia diberikan perhatian yang adil dan saksama di forum antarabangsa.–AlHijrah Online


BEKAS MAK NYAH MIMPI DIBAKAR API, TITIK PERUBAHAN KEMBALI KEPADA FITRAH

JOHOR BAHRU: “Mimpi dibakar api marak adalah titik mula perubahan saya daripada dunia mak nyah”.

Demikian permulaan Mohd Khairolizan Atan, 43, yang dikenali sebagai Julia, kembali kepada fitrah lelaki selepas bergelumang dengan dosa selepas terlibat dalam aktiviti ‘mak nyah’.

“Dalam mimpi itu, saya menjerit ketakutan dan meminta tolong daripada keluarga dan rakan, namun tiada siapa yang membantu dengan api semakin marak membakar diri.

“Namun apabila saya meminta pertolongan Allah dengan menyebut nama-Nya berkali-kali, api yang marak itu tiba-tiba makin surut dan semakin hilang. Lalu saya terjaga dari tidur dan mula memikirkan maksud mimpi saya itu,” katanya.

Selepas mengalami mimpi tersebut, Khairolizan nekad untuk berubah sebelum membuang implan payudara yang dilakukan di Thailand.

Berkongsi ceritanya kepada Harian Metro, pada awal-awal bergelumang dunia ‘mak nyah’, dia mula berjinak pada zaman sekolah sebelum mengubah penampilan lebih kewanitaan selepas Tingkatan Lima.

Perubahannya itu ditentang ahli keluarga dan membuatkan dia dihalau keluarga akibat enggan mengubah penampilan kepada lelaki.

Ujarnya, keadaan sekelilingnya yang dipenuhi ‘mak nyah’ mendorongnya untuk mengumpul wang sebanyak RM50,000 bagi melakukan pembedahan penukaran jantina dan wajah di Thailand.

“Namun saya hanya sempat melakukan pembedahan memasang implan payudara dengan kos hampir RM5,000 (40,000 Thai baht).

“Wang dikumpul RM50,000 itu dirompak dalam dua kejadian berasingan menyebabkan hasrat melakukan pembedahan lanjut tidak kesampaian,” katanya.

Hikmah di sebalik perubahannya kepada fitrah, hubungan bersama keluarganya sudah pulih malah mereka sekeluarga sudah mengerjakan umrah bersama-sama.

Kini Khairolizan menumpukan usaha dakwahnya dengan Pertubuhan Kebajikan Kembara Hijrah Johor yang ditubuhkannya sejak dua tahun lalu.

Pertubuhan yang mempunyai hubungan baik dengan Jabatan Agama Islam Negeri Johor (JAINJ) itu memiliki seramai 50 keahlian aktif bekas ‘mak nyah’ yang insaf selain 400 ahli ‘mak nyah’ di seluruh negeri ini.

“Kami mengadakan kelas mengaji serta kelas fardu ain dengan bimbingan JAINJ selain ceramah agama supaya ahli mempunyai ruang dan peluang belajar agama tanpa prejudis dan menerima pandangan serong masyarakat. Insya-Allah lambat laun lebih ramai akan kembali kepada fitrah,” katanya selepas ditemui di Simposium Kaunseling Islam ‘Pelangi Islam’ di Dewan Besar, Pusat Islam Iskandar, semalam.

Dalam majlis tersebut, Khairolizan diberikan penghargaan yang disampaikan Pengerusi Hal Ehwal Agama Islam Johor, Mohd Fared Mohd Khalid, atas usaha aktifnya membantu golongan ‘mak nyah’ di negeri ini untuk kembali kepada fitrah dan menjadi jambatan antara golongan itu dengan JAINJ.—AlHijrah Online


MECHAMATO RAIH KUTIPAN RM1.1 JUTA HARI PERTAMA TAYANGAN

KUALA LUMPUR: Filem daripada Monsta Studio, Mechamato Movie berjaya meraih kutipan RM1.1 juta pada hari pertama tayangannya bermula Khamis lepas.

Penulis dan penerbit Mechamato Movie Nizam Abd Razak ketika berkongsi berita gembira itu dalam laman Facebook rasminya turut menzahirkan kesyukuran atas pencapaian berkenaan.

“Syukur, alhamdulillah! Berkat sokongan rakyat Malaysia, Mechamato Movie berjaya mengutip lebih RM1 juta pada hari pembukaan tayangan di seluruh negara. Terima kasih kepada yang sudah menonton dan yang bakal menonton #MechamatoMovie,” katanya.

Selain Malaysia, Mechamato Movie juga boleh ditonton di pawagam di Brunei.

Menurut kenyataan Monsta, Astro Shaw sebagai penerbit bersama dan pengedar menaruh kepercayaan tinggi terhadap produksi animasi tempatan seperti Monsta selain percaya jenama itu mempunyai kredibiliti dan rekod yang baik dalam membawa nama Malaysia ke peringkat global.

Monsta ialah pencipta kepada siri animasi popular BoBoiBoy, Mechamato, Papa Pipi dan Fly With Yaya.

Mechamato, produk terbaharu daripada studio itu, pernah menjadi ‘TOP 3’ pada Tokyo Anime Festival Awards 2023 di Jepun.-AlHijrah Online


AS MAHU DAPATKAN UNDI SINGKIRKAN RUSIA DARI MAJLIS HAK ASASI MANUSIA PBB

WASHINGTON:  Amerika Syarikat (AS) pada Isnin mengumumkan akan mendapatkan undian dalam Perhimpunan Agung Pertubuhan Bangsa-Bangsa Bersatu (PBB) untuk menyingkirkan Rusia daripada Majlis Hak Asasi Manusia.

Pengumuman itu dibuat susulan video dan gambar yang didakwa menunjukkan kekejaman dilakukan tentera Rusia.

“Kami tidak boleh membiarkan negara anggota mencacatkan setiap prinsip yang kami pegang dan tidak sepatutnya gunakan kerusinya dalam majlis itu sebagai alat propaganda,” lapor Agensi Anadolu memetik jurucakap Jabatan Negara, Ned Price.

Ahli majlis itu boleh disingkirkan jika mendapat undian dua pertiga dalam Perhimpunan Agung jika sesebuah negara didapati terlibat dalam “penderaan kasar dan sistemik”.

Sekurang-kurangnya 410 mayat orang awam ditemukan di bandar Bucha pada Ahad, menurut ketua pendakwa raya Ukraine.

Rusia telah menafikan tenteranya terlibat dalam pembunuhan orang awam semasa berundur dari bandar itu.

Ukraine dilaporkan menggesa organisasi antarabangsa menghantar pakar ke negara itu secepat mungkin bagi mengumpul bukti jenayah perang.

Terdahulu pada Isnin, Presiden Joe Biden menggesa Presiden Vladimir Putin dikenakan tindakan kerana kesalahan melakukan jenayah perang dan beliau “harus bertanggungjawab.”–AlHijrah Online


KANAK-KANAK 5 TAHUN MAUT JATUH TINGKAT 10

KAJANG: Seorang kanak-kanak lelaki berusia lima tahun maut selepas dipercayai terjatuh dari tingkat 10 di kuarters kediaman Briged Tengah Pasukan Gerakan Am (PGA) di sini, hari ini.

Ketua Polis Daerah Kajang ACP Mohd Zaid Hassan berkata, kejadian berlaku kira-kira jam 8.20 pagi tadi.

Siasatan mendapati sewaktu kejadian mangsa berseorangan di rumah tersebut.

“Mangsa yang jatuh dari tingkat 10 tidak sedarkan diri sebelum dikejarkan ke Hospital Canselor Tunku Mukhriz (HCTM) untuk rawatan lanjut.

“Usaha untuk menyelamatkan mangsa dijalankan pada jam 9.45 pagi namun mangsa disahkan meninggal dunia di HCTM,” katanya dalam kenyataan, hari ini.

Zaid berkata, siasatan lanjut sedang dijalankan sementara orang ramai yang mempunyai maklumat berkenaan kejadian tersebut boleh menghubungi Pegawai Penyiasat kes Inspektor Mohd Faeez Norzah di talian 013-2773407.

Beliau turut menasihatkan orang ramai untuk tidak melakukan pengabaian ke atas anak-anak bagi mengelakkan kejadian yang tidak diingini berlaku.

Kes disiasat mengikut Seksyen 31(1)(a) Akta Kanak-Kanak 2001 kerana kesalahan Pengabaian dan kematian diklasifikasikan sebagai mati mengejut (SDR).—AlHijrah Online


KEMBARA KENALI BORNEO REALISASIKAN IMPIAN AGONG DEKATI RAKYAT SABAH, SARAWAK

KUALA LUMPUR: Kembara Kenali Borneo, satu pengembaraan bagi mengenali lebih dekat rakyat Malaysia yang menetap di pedalaman Sabah dan Sarawak, bakal merealisasikan impian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah untuk mendekati penduduk kedua-dua negeri itu.

Keberangkatan Al-Sultan Abdullah dan Tunku Azizah untuk menelusuri Lebuhraya Pan Borneo dalam program pengembaraan yang pertama kali diadakan oleh seorang ketua negara, pastinya membuka peluang keemasan bagi rakyat di kedua-dua negeri untuk beramah mesra dan mengenali dengan lebih dekat pasangan diraja dan delegasi.

Kembara Kenali Borneo, bermula dari Tawau, Sabah hingga ke Telok Melano, Sarawak mulai 3 hingga 13 Sept, akan mencatat sejarah tersendiri dan pengalaman unik kerana pelbagai program serta aktiviti bersama rakyat dirancang seperti dihasratkan Seri Paduka untuk mengenali lebih dekat penduduk kedua-dua negeri yang kaya dengan adat resam, budaya dan seni kraf suku kaum.

Juruiring Tentera Udara Diraja Malaysia (TUDM) kepada Yang di-Pertuan Agong Brig Jen Datuk Mohamed Zahari Yahya, yang juga Ketua Pegawai Operasi Kembara Kenali Borneo, berkata beberapa program diatur untuk Seri Paduka berdua mendekati rakyat dan santap bersama dengan komuniti setempat, melawat tempat menarik dengan keunikan alam semula jadi dan tamu atau pasar harian yang sinonim dengan masyarakat setempat.

“Program-program ini tidak diminta oleh rakyat Sabah dan Sarawak. Tuanku (Seri Paduka berdua) sendiri yang menyatakan hasrat untuk melawat lokasi yang dipilih…dan mengambil peluang untuk melihat kawasan-kawasan lain (di Sabah dan Sarawak).

“Malah Tuanku turut menyatakan hasrat untuk sumbang kurnia kepada pihak yang memerlukan,” katanya kepada pemberita di Istana Negara, baru-baru ini.

Mohamed Zahari berkata Seri Paduka berdua turut berhasrat menikmati makanan tempatan Sabah dan Sarawak, selain ingin merasai pengalaman memandu sendiri kereta menelusuri Lebuhraya Pan Borneo seperti dizahirkan  Al-Sultan Abdullah semasa bertitah pada pembukaan sidang Parlimen, Februari lepas.

Beliau berkata Kembara Kenali Borneo membawa makna tersendiri kerana Yang di-Pertuan Agong ibarat simbol perpaduan dalam kalangan rakyat berbilang kaum dan agama di negara ini, apatah lagi ia diadakan tatkala rakyat masih dalam suasana Bulan Kebangsaan, meraikan sambutan Hari Kebangsaan 31 Ogos dan menjelang Hari Malaysia pada 16 Sept.

“Kami berpendapat dengan kembara ini, Tuanku akan dapat merapatkan perhubungan antara rakyat dan perpaduan di Malaysia khususnya dalam masyarakat berbilang kaum,” katanya.

Jelajah Kembara Kenali Borneo akan bermula dari Tawau, Sabah dan berakhir di Telok Melano, Sarawak melibatkan jarak perjalanan sejauh 2,154 kilometer melalui Lebuhraya Pan Borneo yang menghubungkan Sabah, Sarawak serta Brunei.

Selain Tawau, Yang di-Pertuan Agong dan Raja Permaisuri Agong dijadual singgah di lapan daerah iaitu  Lahad Datu, Sandakan, Telupid, Ranau, Kundasang, Kota Kinabalu, Penampang, Sipitang dan Lawas, Sarawak pada tempoh 3 hingga 7 Sept sebelum memasuki Brunei.

Bagi laluan selanjutnya, Seri Paduka berdua dan rombongan dijadual memulakan perjalanan dari Miri pada 9 Sept dan menyertai aktiviti bermukun (bergendang), sukan dan kenduri rakyat di Pantai Bungai Bekenu, sebelum bergerak ke Bintulu, Tatau, Sibu, Sri Aman, Kuching dan akhirnya ke Telok Melano.

“Raja Permaisuri Agong turut bertitah bahawa baginda ingin melihat kraftangan rakyat tempatan,” katanya, merujuk antara pusat kraftangan yang akan dilawati Seri Paduka berdua iaitu di Penampang, Sabah dan Miri, Sarawak.

Selain itu, Mohamed Zahari berkata Tunku Azizah akan menyertai aktiviti memasak bersama komuniti setempat dalam Kembara Kenali Borneo seperti dihasratkan sendiri oleh Raja Permaisuri Agong.

“Berdasarkan perancangan setakat ini, ada dua tempat (aktiviti memasak diadakan) iaitu di Lahad Datu, Sabah dan Rumah Panjang Raymond Plen, Bintulu, Sarawak. Insya-Allah (penduduk setempat) akan dapat merasai masakan daripada air tangan Tuanku (Raja Permaisuri Agong),” katanya.

Mohamed Zahari berkata pihak Istana Negara mendapat kerjasama daripada Kerajaan Persekutuan dan Kerajaan Negeri Sabah serta Sarawak bagi memastikan kelancaran dan aspek berkenaan berada pada tahap yang baik.

“Saya bagi pihak Istana Negara ingin merakamkan ucapan terima kasih dan setinggi-tinggi penghargaan kepada semua yang terlibat, terutamanyaTimbalan Perdana Menteri Datuk Seri Fadillah Yusof, Kerajaan Negeri Sabah, Kerajaan Negeri Sarawak atas kerjasama baik yang diberikan bagi merealisasi dan menjayakan impian Tuanku berdua,” katanya.

Seri Paduka berdua dijadual berangkat ke Majlis Santapan Malam bersama Kerajaan Negeri Sabah di Kota Kinabalu pada 6 Sept dan Kerajaan Negeri Sarawak, Kuching pada 12 Sept.–AlHijrah Online


KERETA KANCIL TERBAKAR SEMASA ISI MINYAK

RANTAU PANJANG: Sebuah kereta jenis Perodua Kancil terbakar secara tiba-tiba dipercayai ketika sedang diisi minyak di sebuah stesen minyak di Rantau Panjang, Kelantan, pagi tadi.

Tiada sebarang kemalangan jiwa dilaporkan dalam kejadian kira-kira 8.35 pagi itu.

Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, pihaknya menerima panggilan kecemasan berhubung kebakaran itu pada pukul 8.36 pagi.

Seramai enam anggota dari Balai Bomba dan Penyelamat Rantau Panjang telah dikejarkan ke lokasi untuk kerja-kerja memadam dan menyelamat.

“Bomba tiba di lokasi kejadian kira-kira pukul 8.40 pagi dan mendapati sebuah kereta jenis Perodua Kancil terbakar di situ.

“Kita mengambil masa selama tiga minit untuk mengawal kebakaran tersebut,” katanya.

Kereta kancil berkenaan dilapor terbakar sehingga 50 peratus dan punca serta nilai kerugian masih dalam siasatan. – AlHijrah Online


JOHOR LAKSANA KEMPEN SEMAKAN ARAH KIBLAT

BATU PAHAT: Johor akan melaksanakan kempen semakan arah kiblat bagi memastikan tiada kekeliruan dalam menentukan perkara itu turut berlaku di negeri ini.

Pengerusi Jawatankuasa Hal Ehwal Agama Islam Johor Mohd Fared Mohd Khalid berkata kempen menyemak arah kiblat itu akan bermula minggu depan dengan fasa pertama melibatkan premis kerajaan dan sekolah di semua 10 daerah di Johor.

Beliau berkata kempen berkenaan yang akan digerakkan oleh satu jawatankuasa khas dianggotai pelbagai agensi termasuk Jabatan Agama Islam, akan memastikan arah kiblat di semua premis itu adalah tepat.

“Kita mengambil nasihat daripada Datuk Dr Nooh Gadut bahawa sekalipun negeri itu (yang berlaku salah arah kiblat) bukan negeri Johor, tapi selaku Exco Hal Ehwal Agama Islam Johor, saya bersama agensi berkaitan akan menggerakkan kempen semakan arah kiblat bersama.

“… saya percaya hal ini boleh dilakukan dengan kerjasama pejabat agama daerah, masjid dan surau dan mereka ini diberi latihan supaya mereka juga dapat membantu penduduk kampung, taman supaya menyemak semula arah kiblat masing-masing,” kata beliau kepada pemberita ketika ditemui di Kampung Parit Puasa, di sini hari ini.

Mohd Fared yang juga Ahli Dewan Undangan Negeri (ADUN) Semerah itu berkata setakat ini, pihaknya tidak menerima apa-apa laporan berhubung salah arah kiblat dan meminta orang ramai yang keliru supaya menghubungi jabatan agama berhubung isu itu.

Beliau berkata demikian ketika ditanya mengenai kenyataan Nooh yang juga Pengerusi Jawatankuasa Muzakarah, Majlis Kebangsaan Bagi Hal Ehwal Agama Islam (MKI) yang akan memanggil Jabatan Kemajuan Islam Malaysia (Jakim) dan semua Majlis Agama Negeri berhubung isu arah kiblat tersasar yang dibangkitkan baru-baru ini.

Ia susulan pemeriksaan Persatuan Ahli Falak Negeri Selangor yang mendapati hanya 5,000 kediaman atau premis yang diperiksa ada penanda arah kiblat ditandai tuan rumah dengan kira-kira 2,000 daripadanya terpesong. –AlHijrah Online


PENGHUNI PREMIS BERTINGKAT KELIRU CARA ASINGKAN SISA

KUALA LUMPUR, 19 Jun – Operasi pengasingan sisa pepejal yang dilaksanakan secara mandatori di lapan negeri iaitu Kuala Lumpur, Putrajaya, Melaka, Perlis, Negeri Sembilan, Pahang, Kedah dan Johor sejak 1 Jun lalu berjalan lancar kecuali di kawasan premis bertingkat.

Pengarah Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan Hazilah Gumri berkata hal ini berikutan terdapat penghuni premis bertingkat seperti pangsapuri dan kondominium masih keliru tentang kaedah mengasingkan sisa baki dan sisa kitar semula dengan betul.

“Proses pengasingan sisa sama seperti di premis bertanah iaitu penghuni hanya perlu mengikut kaedah asas pengasingan mengikut tiga kategori iaitu plastik, kertas dan lain-lain serta sisa baki dalam beg sampah berbeza.

“Namun, yang membezakan antara kedua-dua jenis premis itu ialah penduduk di kediaman bertanah perlu meletakkan beg sampah berisi sisa kitar semula di tepi tong di hadapan rumah dan beg berisi sisa baki di dalam tong.

“Penghuni premis bertingkat pula perlu memasukan beg sampah berisi sisa kitar semula ke dalam bekas pengumpulan barang kitar semula yang telah disediakan oleh Badan Pengurusan Bersama (JMB) premis berkenaan atau boleh juga dibawa ke pusat kitar semula,” katanya ketika dihubungi Bernama.

Hazilah mengulas mengenai kekeliruan sesetengah masyarakat khususnya di premis bertingkat tentang kaedah dan sistem sebenar pengasingan sisa baki dan sisa kitar semula.
Katanya, pegawai SWCorp akan membuat pemeriksaan beg-beg sampah yang telah dikumpulkan di kawasan premis bertingkat dan jika ada sisa yang sepatutnya diasingkan tetapi didapati bercampur dengan sisa lain, tindakan notis atau kompaun akan dikenakan kepada JMB tersebut.

“Sistem pengurusan sisa kitar semula bagi kediaman bertingkat adalah di bawah tanggungjawab pihak JMB. “Oleh itu, sekiranya JMB mempunyai kaedah atau inisiatif baharu dalam menggalakkan penghuni mengasingkan sampah kitar semula di rumah mereka, itu terpulang kepada pihak JMB di kawasan tersebut,” katanya.

Beliau berkata antara kaedah yang boleh dibuat adalah melabelkan beg sampah mengikut kategori, menggunakan beg sampah berlainan warna atau melabelkan beg sampah dengan nombor unit kediaman.

Hazilah berkata jadual kutipan sampah bagi premis bertingkat dan premis bertanah adalah sama iaitu dua kali seminggu untuk kutipan sisa baki manakala sekali seminggu untuk kutipan sisa kitar semula.

“Bagi kediaman bertingkat yang tidak diuruskan oleh pihak JMB, pengurusan sampah adalah bergantung kepada pihak pemaju premis terbabit. “Sekiranya mereka (pihak pemaju) tidak mengambil sebarang langkah dalam memastikan penghuni premis berkenaan mengasingkan sisa pepejal masing-masing, pihak pemaju tersebut yang akan dikenakan kompaun,” tambahnya.

Langkah pengasingan yang berkuat kuasa 1 Jun lalu mengenakan denda maksimum sehingga RM1,000 kepada mereka yang melanggar Akta Pengurusan Sisa Pepejal dan Pembersihan Awam 2007 (Akta 672).

Penyewa atau pemilik premis bertanah boleh didenda RM50 bagi kesalahan pertama, RM100 (kesalahan kedua) dan RM500 (kesalahan ketiga) sementara bagi premis bertingkat dendanya masing-masing RM100, RM200 dan RM500.

Sisa pepejal yang boleh dikitar semula antaranya adalah peralatan elektronik, bahan fabrik seperti beg kulit, kasut; sisa kebun atau tanaman; plastik, sisa kaca atau seramik; sisa pukal seperti sofa, katil dan sebagainya.

BERNAMA


MALAYSIA AKAN BUKA KEDUTAAN UNTUK PALESTIN

BAKU: Malaysia akan membuka kedutaan untuk Palestin bagi membolehkannya memberi bantuan kepada rakyat Palestin dengan lebih mudah, kata Perdana Menteri Tun Dr Mahathir Mohamad.

Kedutaan itu akan ditempatkan di Jordan, katanya ketika menyampaikan ucapan kepada para pemimpin dan wakil dari 120 negara anggota Pergerakan Negara-Negara Berkecuali (NAM) pada sidang kemuncak NAM ke-18 di sini semalam.

“Kami tahu Israel tidak akan membenarkan Malaysia membuka kedutaan di wilayah yang diduduki. Oleh itu kami akan membuka kedutaan di Jordan,” kata Dr Mahathir.

Perdana Menteri berusia 94 tahun itu berkata pembukaan kedutaan itu akan membolehkan Malaysia menyalurkan bantuan kepada rakyat Palestin lebih mudah, walaupun beliau mengakui bahawa Israel akan mencari jalan untuk memastikan tidak ada bantuan yang akan sampai ke Palestin.

“Saya juga ingin membawa sidang kemuncak itu untuk mengenang nasib malang saudara-saudara Palestin kita. Palestin masih diduduki oleh rejim yang kejam. Rejim ini terus memperluas penempatan haram di tanah yang dimiliki oleh rakyat Palestin,” kata beliau.

Beliau berkata komuniti antarabangsa tidak berbuat apa-apa dan tidak dapat mengambil apa-apa tindakan walaupun Israel terus mendera Palestin.

“Malang sekali apabila pertubuhan dunia yang ditubuhkan oleh negara yang cukup berkuasa, kini menyaksikan bahawa mereka sendiri tidak mengendahkan resolusi yang dihasilkan badan dunia itu. Kini kita lihat negara-negara lain turut berbuat demikian,” tambahnya.

Beliau berkata Israel telah mengumumkan hasratnya untuk menduduki bahagian-bahagian di Tebing Barat – langkah yang jelas melanggar undang-undang antarabangsa, di samping menuntut Baitulmuqaddis sebagai ibu negaranya.

“Banyak negara-negara barat menyokong langkah ini dengan memindahkan, atau menetapkan untuk memindahkan kedutaan mereka ke sana, Malaysia tidak bersetuju dengan perkara ini,” katanya.

Dr Mahathir turut mengambil kesempatan untuk menggesa negara-negara anggota NAM yang telah berpindah ke Baitulmuqaddis atau merancang untuk berpindah kesana, supaya mengkaji semula keputusan itu.

Ketika ini terdapat lebih 30 pejabat diplomat dan pertubuhan antarabangsa di Ramallah serta Gaza di kawasan Palestin, dan Palestin pula ketika ini mempunyai pejabat kedutaan di Kuala Lumpur, manakala Duta Besar Malaysia ke Mesir adalah khusus buat Palestin.

Dalam ucapan di Pertubuhan Bangsa-bangsa Bersatu bulan lepas, Dr Mahathir berkata Malaysia tidak dapat menerima rampasan tanah Palestin secara terang-terangan oleh Israel untuk membina penempatan mereka, dan juga pendudukan Baitulmuqaddis oleh Israel.

Malaysia, katanya menerima pembentukan negara Israel sebagai “fait accompli’ atau sesuatu yang telah berlaku, namun menegaskan bahawa pembentukan itu mewujudkan permusuhan terhadap kaum muslim dan juga Islam. — BERNAMA


TONG GAS BERTABURAN DI LPT

KUALA TERENGGANU: Ratusan tong gas petroleum cecair (LPG) bertaburan di persimpangan Telemong Lebuh Raya Pantai Timur 2 selepas sebuah lori treler yang membawa muatan itu terbabas.

Difahamkan lori treler dari Ajil menghala Kuala Terengganu itu terbabas akibat tayar bahagian hadapan pecah.

Nahas itu kemudian menyebabkan pagar tempat menyimpan muatan di bahagian belakang treler terbuka lalu ratusan tong gas yang dibawa terjatuh dan bertaburan di lebuh raya.

Pemandu treler dilaporkan selamat dan insiden tidak membabitkan kenderaan lain. – AlHijrah Online


PKP 14 HARI BERMULA RABU

KUALA LUMPUR: Kerajaan mengumumkan pelaksanaan Perintah Kawalan Pergerakan (PKP) untuk tempoh 14 hari bemula jam 12.01 tengah malam, Rabu, 13 Januari 2021 sehingga 26 Januari 2021.

Perdana Menteri Tan Sri Muhyiddin Yassin memaklumkan perintah itu akan dilaksanakan secara tiga berperingkat.

“Pertama, PKP ke atas enam buah negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.

“Kedua, PKP Bersyarat (PKPB) ke atas enam buah negeri iaitu Pahang, Perak, Negeri Sembilan, Kedah, Terengganu dan Kelantan.

“Ketiga, PKP Pemulihan (PKPP) pula akan dilaksanakan bagi negeri Perlis dan Sarawak dan akan diteruskan sepanjang tempoh tersebut,” katanya dalam Perutusan Khas Pelaksanaan PKP hari ini.

Menurut Muhyiddin negeri-negeri yang dikenakan PKP adalah negeri yang berisiko tinggi hasil penilaian risiko oleh KKM dan tahap keupayaan perkhidmatan kesihatannya telah hampir mencapai kapasiti maksimum.

Jelasnya KKM akan membuat penilaian risiko secara berterusan bagi memutuskan sama ada pelaksanaan PKP ini akan ditamatkan atau diteruskan sebelum tempoh dua minggu berkenaan tamat.

“Bagi mengurangkan risiko jangkitan dan memutuskan rantaian COVID-19 ini, aktiviti sosial yang melibatkan perkumpulan beramai-ramai seperti kenduri kahwin, persidangan, perarakan keagamaan termasuk Thaipusam, mesyuarat, seminar, kursus dan sukan berkumpulan adalah tidak dibenarkan sama sekali.

“Bagaimanapun bagi negeri-negeri di bawah pelaksanaan PKPP, aktiviti sosial adalah dibenarkan, tertakluk kepada pematuhan SOP yang ketat,” katanya.

Muhyiddin juga memaklumkan pergerakan rentas negeri adalah tidak dibenarkan di seluruh negara manakala bagi kawasan PKP, pergerakan rentas daerah juga tidak dibenarkan. — AlHijrah Online


Yahudi gesa Australia boikot perlawanan bola sepak menentang Palestin

Yahudi terus menekan kebebasan Palestin walaupun di peringkat antarabangsa apabila Persatuan Yahudi Australia (AJA) menggesa pasukan bola sepak kebangsaan negara itu supaya memboikot perlawanan peringkat kumpulan kejohanan Piala Asia menentang Palestin Jumaat ini.

Gesaan itu dilakukan atas alasan dangkal kononnya Palestin bukan negara yang diiktiraf oleh komuniti antarabangsa.

Alasan itu menampakkan kebodohan AJA kerana Palestin telah diterima menyertai FIFA sejak 1998 dan layak untuk bertanding dalam kejohanan Piala Asia 2015 di Australia.

Australia dijadualkan menentang Palestin dalam kumpulan B di Dubai setelah kalah kepada Jordan dalam perlawanan pembukaan.

Terdahulu, Palestin seri tanpa jaringan dengan Syria di Sharjah.

Laporan turut menyatakan sekalipun Australia mempunyai hubungan dengan Palestin tetapi ia merupakan salah sebuah negara yang tidak mengiktiraf Palestin sebagai negara yang sah. – Al-Quds Foundation


POLIS SIASAT VIDEO, MESEJ LUCAH DIDAKWA MELIBATKAN PENDAKWAH TERKENAL

KUALA LUMPUR: Polis Diraja Malaysia (PDRM) mengesahkan membuka satu kertas siasatan berhubung video dan mesej lucah yang tular di aplikasi Telegram didakwa melibatkan seorang pendakwah terkenal, hari ini.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, siasatan dijalankan di bawah Seksyen 504 Kanun Keseksaan (dengan sengaja mengaibkan dengan niat hendak membangkitkan pecah keamanan).

“Kes juga disiasat mengikut Seksyen 233 Akta Komunikasi dan Multimedia 1998 (penggunaan tidak wajar kemudahan rangkaian atau perkhidmatan rangkaian),” dalam kenyataannya.

Tambah Abd Jalil, pihaknya menasihatkan orang ramai supaya menjadi pengguna media sosial bijak, berhemah dan tidak menggunakan platform terbabit sehingga boleh mendatangkan kegentaran awam, menggugat keharmonian negara dan menjejaskan siasatan.

Orang ramai yang mempunyai maklumat berhubung kes itu diminta menyalurkannya kepada Ketua Unit Siasatan Jenayah Terkelas Jabatan Siasatan Jenayah Bukit Aman Superintendan Junainah M Kasbolah atau Pegawai Penyiasat, Inspektor Mohd Khabir Mohd Afandi di talian 03-2266 6071.–AlHijrah Online


PERBICARAAN KES RASUAH ROSMAH DITANGGUH SUSULAN KONTAK RAPAT COVID-19

KUALA LUMPUR: Mahkamah Tinggi Kuala Lumpur menangguhkan perbicaraan kes rasuah melibatkan Datin Seri Rosmah Mansor berkenaan pembekalan projek solar hibrid kepada 369 sekolah di luar bandar di Sarawak.

Penangguhan tersebut disebabkan status MySejahtera menunjukkan beliau kontak rapat kes COVID-19.

Hakim Mohamed Zaini Mazlan turut melapangkan perbicaraan yang dijualkan esok, selepas peguam Datuk Jagjit Singh memberitahu mahkamah bahawa status MySejahtera anak guamnya itu berwarna jingga.

“Anak guam saya hadir hari ini dan kami menyuruh beliau tunggu di dalam kereta sama ada Yang Ariff mahu meneruskan prosiding atau melapangkan perbicaraan. Status MySejahtera suami beliau (Datuk Seri Najib Tun Razak) adalah merah,” kata peguam itu seperti dilapor BERNAMA.

Sementara itu, ketika ditanya Mohamed Zaini sama ada Datuk Seri Najib positif COVID-19, Jagjit menjawab: “Saya tidak pasti, tetapi saya dimaklumkan status (MySejahtera) beliau berwarna merah”.

Mohamed Zaini berkata warna merah bermakna individu terlibat didapati positif COVID-19, namun peguam menjawab beliau tidak pasti.–AlHijrah Online


PUASA 6 : SALAHKAH JIKA TIDAK BERTURUTAN?

Syawal 1437H bakal melabuhkan tirainya kira-kira seminggu sahaja lagi. Bagi umat Islam yang mahu mengejar ganjaran pahala tambahan, inilah peluang terakhir untuk mereka melaksanakan ‘Puasa Sunat 6 Hari di Bulan Syawal’ bersesuaian dengan amalan Rasulullah s.a.w pada bulan tersebut.

Ganjarannya pula ada diterangkan dalam hadis diriwayatkan oleh Imam Muslim yang berbunyi :

“Barangsiapa yang berpuasa di bulan Ramadhan kemudian diikuti dengan enam hari di bulan Syawal, ianya bersamaan dengan berpuasa sepanjang tahun”

Tetapi dalam keasyikkan kita melaksanakan ibadah itu, adakah kita tahu hukum sekiranya puasa sunat ini dilakukan secara tidak berturutan? Adakah puasa tersebut sah?

Ini jawapannya.

Dalam kitab Al-Majmu’, Imam Al-Nawawi Rahimahullah ada menyebut :

“…dan disunatkan untuk berpuasa secara berturutan di awal Syawal. Sekiranya dipisahkan (tidak berpuasa 6 hari secara berturutan) ataupun diakhirkan puasa tersebut di dalam bulan Syawal, maka ianya dibolehkan…”

Manakala dalam kitab Al-Mughni Al-Imam Ibn Qudamah pula berakata :

“…tidak ada bezanya (menjadikan puasa tersebut) dilakukan secara berturutan ataupun dipisahkan samaada di awal Syawal ataupun diakhirnya kerana hadith menyebutkannya secara mutlaq tanpa dikaitkan dengan sesuatu yang lain…”

Berdasarkan dalil, hujah yang telah dikeluarkan oleh para ulama ternyata TIADA MASALAH jika puasa 6 yang diamalkan itu tidak berturutan harinya.

Dipetik dari Irsyad Fatwa Pejabat Mufti Wilayah Persekutuan Kuala Lumpur


KPM TUNGGU SIASATAN KES MURID DAKWA DITAMPAR GURU BESAR

KOTA BHARU: Kementerian Pendidikan (KPM) masih menunggu siasatan dan laporan mengenai kejadian seorang murid tahun lima yang mendakwa ditampar guru besar sebuah sekolah, di sini, Mac lepas.

Menteri Pendidikan Fadhlina Sidek pihak Jabatan Pendidikan Negeri Kelantan turut memberi kerjasama erat membantu siasatan pihak berkuasa.

“Biasanya tindakan akan diambil selepas siasatan jadi bagi ruang dan proses siasatan berlaku.

“Saya suka ingatkan ini negara hukum jadi bagi siasatan dan laporan dijalankan, kemudian tindakan-tindakan yang sewajarnya akan diambil,” katanya selepas Jerayawara Pendidikan MADANI dan Majlis Sambutan Aidilfitri Bersama-sama Menteri Pendidikan, di sini hari ini.

Beliau berkata demikian ketika diminta mengulas mengenai seorang murid perempuan berusia 11 tahun yang trauma dan takut untuk ke sekolah sehingga hari ini selepas ditampar guru besar di hadapan murid-murid lain di dalam dewan sekolah itu, Mac lepas.–AlHijrah Online


COVID-19: 12 JUTA PENCARUM KWSP BOLEH KELUARKAN RM500 UNTUK 12 BULAN – PM

KUALA LUMPUR: Kerajaan membenarkan pencarum Kumpulan Wang Simpanan Pekerja (KWSP) mengeluarkan wang simpanan maksimum RM500 sebulan bagi tempoh 12 bulan untuk mengurangkan beban rakyat ketika ini.

Perdana Menteri, Tan Sri Muhyiddin Yassin berkata langkah yang akan memberi manfaat kepada 12 juta pencarum membabitkan pengeluaran berjumlah RM40 bilion itu, antara empat inisiatif diputuskan Mesyuarat Majlis Tindakan Ekonomi hari ini bagi mengurangkan beban rakyat ketika negara berdepan dengan wabak COVID-19.

Katanya, inisiatif-inisiatif yang diumumkan hari ini sebahagian Pakej Rangsangan Ekonomi dan Bantuan Rakyat, dengan pakej bantuan lebih komprehensif akan diumumkan dalam masa terdekat.

“Permohonan (pengeluaran i-Lestari KWSP) boleh dibuat bermula 1 April 2020. Inisiatif ini dijangka memanfaatkan sehingga 12 juta ahli KWSP dengan jumlah pengeluaran yang dianggarkan bernilai RM40 billion.

“Saya berharap inisiatif ini dan juga pengurangan kadar caruman KWSP pekerja sebanyak empat peratus berkuatkuasa pada bulan April ini akan membolehkan pekerja mempunyai lebih wang dalam poket masing-masing untuk membeli barang keperluan harian.

“Nasihat saya kepada anda semua yang akan menerima manfaat ini, gunalah wang ini sebaik mungkin. Beli barang-barang yang perlu sahaja dalam waktu yang agak sukar ini.

“Yang penting, pastikan setiap hari ada makanan di atas meja untuk seisi keluarga. Mungkin juga wang ini sebahagiannya boleh digunakan untuk menampung bayaran bil air atau bil elektrik atau sewa rumah mengikut keperluan masing-masing.

“Walaupun jumlahnya mungkin tak seberapa, tetapi inilah wang hasil titik peluh anda sendiri yang sepatutnya digunakan untuk hari tua, tetapi kerajaan benarkan wang ini digunakan pada masa ini memandangkan ada dalam kalangan saudara-saudari yang memerlukan. InsyaAllah, jika wang ini digunakan secara berhemah akan ada keberkatannya untuk saudara dan saudari seisi keluarga,” kata Muhyiddin dalam sidang media khas disiarkan secara langsung stesen-stesen TV tempatan tengah hari tadi.

Perdana Menteri berkata kerajaan juga bersetuju menyalurkan peruntukan tambahan RM500 juta kepada Kementerian Kesihatan (KKM) untuk menyokong usaha menangani COVID-19.

Beliau berkata peruntukan ini antara lainnya akan digunakan untuk membiayai pembelian peralatan perubatan seperti ventilator dan peralatan ICU, peralatan perlindungan diri (PPE) tambahan kakitangan perkhidmatan perubatan awam serta keperluan makmal untuk saringan COVID-19.

“Untuk menyegerakan pembelian barangan kritikal, kerajaan telah meluluskan tatacara perolehan secara darurat.

“Selain itu, peruntukan RM100 juta juga disediakan kepada KKM untuk melantik 2,000 kakitangan baharu secara kontrak, terutamanya jururawat,” kata Perdana Menteri.

Muhyiddin berkata ramai jururawat dan kakitangan hospital yang amat keletihan pada masa ini kerana terpaksa bekerja siang malam untuk menekang penularan wabak COVID-19 melalui tugas mereka di hospital.

“Saya berharap pengambilan kakitangan baharu ini dapat dibuat dengan segera supaya semua hospital di negara kita, mempunyai kakitangan yang mencukupi untuk menangani penularan wabak COVID 19,” katanya.

Muhyiddin berkata inisiatif ketiga adalah penyaluran peruntukan RM130 juta kepada negeri-negeri untuk membantu pihak terbabit menangani krisis COVID-19.

“Peruntukan ini boleh digunakan untuk memberi bantuan kepada penjaja dan peniaga kecil yang terjejas akibat krisis COVID-19, bantuan kepada pesakit COVID-19 dan ahli keluarga mereka serta menyediakan keperluan kepada petugas-petugas di peringkat kerajaan negeri yang terlibat dalam menangani krisis ini.

“Peruntukan sama rata akan diberi kepada setiap negeri, tanpa mengira parti mana yang membentuk kerajaan negeri berkenaan,” katanya.

Perdana Menteri menegaskan krisis sedang dihadapi ini memberi kesan kepada semua rakyat tanpa mengira kaum, agama dan kecenderungan politik.

“Sebab itulah saya berpandangan semua pihak tanpa mengira fahaman politik mestilah bersama-sama berganding bahu dan bersatu-padu untuk menangani krisis yang sedang kita hadapi ini.

“Menjaga keselamatan rakyat, kesihatan rakyat dan nyawa rakyat adalah tanggungjawab kita bersama yang melangkaui batas politik,” kata Perdana Menteri.

Muhyiddin berkata Kerajaan juga bersetuju memberikan lanjutan masa dari tiga bulan kepada enam bulan bagi langkah penangguhan bayaran balik pinjaman Perbadanan Tabung Pendidikan Tinggi Nasional (PTPTN) membabitkan jumlah kutipan RM750 juta.

“Penangguhan ini yang berkuatkuasa serta-merta pada hari ini sehingga 30 September 2020 dijangka akan memberi manfaat kepada hampir 1.5 juta peminjam PTPTN,” kata Perdana Menteri.

Selain inisiatif diumumkan hari ini, Perdana Menteri berkata Kerajaan sedang mengkaji langkah-langkah tambahan lain untuk membantu rakyat menghadapi keadaan yang sukar pada waktu ini.

Katanya, perkara itu sedang diteliti Kementerian Kewangan yang akan mengambil kira kepentingan setiap kelompok masyarakat di negara ini.

“Samada anda peniaga kecil, pemandu teksi, petani, nelayan, penternak, pekerja kilang, kakitangan swasta, kakitangan kerajaan, semuanya akan diberi perhatian oleh kerajaan.

“InsyaAllah, jika diizinkan oleh Allah swt saya akan umumkan Pakej Rangsangan Ekonomi dan Bantuan Rakyat yang lebih komprehensif pada 30 Mac 2020,” kata Muhyiddin.

Malaysia menguatkuasakan Perintah Kawalan Pergerakan selama 14 hari hingga 31 Mac depan bagi membendung penularan wabak pandemik COVID-19, yang setakat ini mengorbankan 11 nyawa dan menjangkiti lebih 1,300 individu di negara ini. — AlHijrah Online/ Syed Azwan Syed Ali


PELAKON ZUL HUZAIMY DISIASAT KELUAR KENYATAAN BERBAUR PERKAUMAN, UGUTAN

KUALA LUMPUR: Polis mengesahkan telah menerima laporan berhubung video berkenaan pelakon Zul Huzaimy yang disyaki mengeluarkan kata-kata berbaur perkauman dan ugutan.

Setiausaha PDRM Datuk Noorsiah Mohd Saaduddin berkata kes tersebut dalam kendalian Unit Siasatan Jenayah Terkelas, Bahagian Pendakwaan/Undang-undang (D5), Jabatan Siasatan Jenayah Bukit Aman.

“Kes telah diklasifikasikan di bawah Seksyen 506 Kanun Keseksaan, Seksyen 505(c) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan malam ini.

Sebelum ini, Zul dilaporkan mengeluarkan kenyataan yang menyatakan hasratnya untuk menyembelih ‘kafir harbi’ di Malaysia, menerusi penularan satu video berdurasi dua minit 20 saat, semasa dalam satu majlis di Kemaman, Terengganu, pada 4 Nov lepas.

Dalam video tersebut beliau menyatakan sekiranya tiada undang-undang, sudah lama dirinya akan menyembelih orang kafir harbi di Malaysia.

Bagaimanapun, Zul baru-baru ini telah menyatakan permohonan maaf dan menjelaskan maksud sebenar isu berkenaan dalam satu video menerusi akaun Instagram.

Jelasnya kafir harbi yang dimaksudkannya adalah musuh Islam yang nyata, yang benci Islam, suka perkauman serta tidak membenarkan azan berkumandang terlalu kuat.–AlHijrah Online


BERSAMA KEKANG COVID-19: DUDUK RUMAH, TONTON TV ALHIJRAH!

KUALA LUMPUR: Menyedari tempoh sukar dilalui rakyat Malaysia akibat penularan wabak COVID-19, AlHijrah Media Corporation (TV AlHijrah) menyajikan tiga program istimewa sepanjang Perintah Kawalan Pergerakan (PKP) dikuatkuasakan hingga 14 April depan.

Tiga program ini sempena kempen #MusaadahCOVID19 yang digerakkan Menteri di Jabatan Perdana Menteri (Agama), Senator Datuk Dr Zulkifli Mohamad Al-Bakri bagi memanfaatkan keberadaan penonton di rumah sepanjang PKP.

Program pertama adalah QuranTime Musim Kedua iaitu sebuah rancangan baharu diterbitkan TV AlHijrah dengan kerjasama Jabatan Kemajuan Islam Malaysia (JAKIM) dan Warisan Ummah Ikhlas.

Menggunapakai tagline MengQurankan Bangsa, Mengikhlaskan Ummah, program ini menampilkan pentadabbur Al-Quran, Tuan Fazrul Ismail sebagai hos rancangan yang bersiaran setiap Isnin hingga Ahad jam 12 tengah hari hingga 1 petang sepanjang tempoh PKP.

Apa yang menariknya, melalui program selama sejam itu, penonton seisi keluarga berpeluang untuk bertadarus bersama-sama tetamu jemputan terdiri daripada ilmuan agama, ahli akademik dan ramai lagi.

Tetamu jemputan ini akan bersama-sama mengalunkan bacaan ayat Al-Quran dari Pusat Penyiaran Digital TV AlHijrah.

TV AlHijrah menjadikan #QuranTime ini sebagai makanan jiwa mendidik rakyat Malaysia, khususnya umat Islam, untuk bersama-sama menghadapi ujian wabak penyakit yang melanda dunia ini.

Program kedua pula adalah Ngaji On The Go iaitu sebuah rancangan yang disiarkan khusus buat hampir dua juta pelayar internet di platform Facebook TV AlHijrah yang disiarkan setiap jam 9 malam selama 30 minit untuk 13 episod bermula 2 April lalu.

Program ini adalah pendekatan untuk mempelajari kitab suci Al-Quran merentasi jarak secara dua hala bersama pengemudi, Ustazah Amie Sofia Ahmad yang ditemani rakan-rakan selebriti seperti Siti Fazurina Mohd Famir, Ustazah Sharifah Khasif, Ustazah Noni, Ustaz Don, Ustazah Nazrah dan ramai lagi memperdengarkan bacaan ayat Al-Quran sambil mempelajari tajwid dan makhraj Al-Quran serta tadabbur kisah dalam kalam Allah.

Ketiga, tim penerbitan Berita AlHijrah meningkatkan produktiviti dengan memanjangkan waktu siaran berita dari 30 minit kepada sejam setiap jam 8 malam dalam usaha menyajikan berita menyeluruh kepada rakyat sepanjang tempoh PKP.

Antara kelainan dipaparkan dalam segmen Berita AlHijrah adalah kekerapan sesi interaksi secara langsung melalui skype dan talian telefon dengan sumber berita di lapangan bagi memastikan rakyat Malaysia mendapat sudut pandang berita yang lebih personal.

Antara program menarik lain di TV AlHijrah ialah Maidatul Quran, Analisis bersama Finaz Yunus, 60 Minit Bersama Cofee With Mufti, Assalamualaikum dan Al-Qariah.

Malah TV AlHijrah melalui inisatif #MusaadahCOVID19 turut melancarkan Pakej Stimulus Industri Kecil dan Sederhana (IKS) memberikan slot airtime iklan percuma bernilai RM7.65 juta kepada kelompok IKS terjejas akibat COVID-19.

Selaku entiti tergolong dalam kelompok perkhidmatan perlu atau essential service sepanjang PKP, TV AlHijrah akan terus komited untuk berkhidmat kepada rakyat Malaysia khususnya penonton setia TV Islamik di negara ini. – AlHijrah Online/ Syed Azwan Syed Ali


KERAJAAN NEGERI SEMBILAN KEKAL PENDIRIAN HAD UMUR BERKAHWIN

SEREMBAN: Kerajaan Negeri Sembilan kekal dengan pendirian untuk tidak meminda enakmen berkaitan penetapan had umur minimum perkahwinan bawah umur yang telah diamalkan selama ini.

Menteri Besar Datuk Seri Aminuddin Harun berkata ini kerana undang-undang sedia ada sudah cukup ketat, meskipun ia membenarkan perkahwinan pada usia bawah 18 tahun.

“Sebenarnya kerajaan negeri punya dasar, saya rasa memang agak ketat, memang kita benarkan bawah umur untuk berkahwin tetapi dengan kelulusan khususnya bagi yang beragama Islam dimana mereka perlu dapatkan kebenaran mahkamah kerana hanya mahkamah yang akan benarkan perkahwinan bawah umur.

“Tiada sebab untuk pinda atau buat undang-undang baharu dan saya juga sudah dimaklumkan oleh Yang di-Pertuan Besar Negeri Sembilan, Tuanku Muhriz Tuanku Munawir bahawa undang-undang sedia ada sudah ketat sebab bila ke mahkamah kena lalui temuduga dan sebagainya,” katanya kepada pemberita ketika ditemui selepas persidangan Dewan Undangan Negeri (DUN) Negeri Sembilan, di sini, hari ini.

Beliau yang juga Pengerusi Jawatankuasa Bertindak Agama Islam berkata pihaknya tidak akan sewenang-wenangnya dengan mudah membiarkan perkahwinan bawah umur berlaku tanpa kawalan.

Baru-baru ini, Timbalan Perdana Menteri, Datuk Seri Dr Wan Azizah Wan Ismail, dilaporkan sebagai berkata, kerajaan sedang menyiapkan Draf Pelan Strategik Kebangsaan bagi menangani masalah perkahwinan bawah umur. — BERNAMA